สมาคมธนาคารไทย กระจายแผ่นป้ายวิธีการดูแบงก์ปลอม
แบงก์ปลอมฆ่าไม่ตาย &#8220;สมาคมธนาคารไทย&#8221; กระจายแผ่นป้ายวิธีดูธนบัตรปลอม ทำกรอบอะคริลิคให้คงทนติดตามตลาด ชุมชน
4 ส.ค. 2553

แบงก์ปลอมฆ่าไม่ตาย “สมาคมธนาคารไทย” กระจายแผ่นป้ายวิธีดูธนบัตรปลอม ทำกรอบอะคริลิคให้คงทนติดตามตลาด ชุมชน
นายธวัชชัย ยงกิตติกุล เลขาธิการสมาคมธนาคารไทย กล่าวว่า ขณะนี้ปัญหาธนบัตรปลอมยังไม่หมดไป และจะกลับมาระบาดใหม่เป็นครั้งคราว ชมรมผู้บริหารศูนย์เงินสด สมาคมธนาคารไทย จึงจะทำการติดตั้งกรอบอะคริลิกเพื่อให้ใส่แผ่นป้ายวิธีการดูธนบัตรปลอมตามจุดชุมชนต่าง ๆ ที่มีเงินสดหมุนเวียนจำนวนมาก เช่น ตลาดนัด สำนักงานที่ดิน สำนักงานเขต และตลาดตามชายแดน เริ่มต้น 250 จุด
 



ภาพ:ธิติ วรรณมณฑา
ทั้งนี้แม้ธนาคารแห่งประเทศไทย(ธปท.) จะผลิตแผ่นป้ายวิธีการดูธนบัตรปลอมออกมาเตือนประชาชนนานแล้ว แต่การกระจายไปตามชุมชน หรือพื้นที่สาธารณะที่นอกเหนือจากสาขาของธนาคารพาณิชย์ ธปท.อ้างว่าไม่ใช่หน้าที่หลัก ฉะนั้นสมาคมธนาคารไทยจึงดำเนินการเอง อีกทั้งรูปแบบข้อสังเกตธนบัตร ทุก 1-2 ปี ธปท.ก็จะเปลี่ยนแปลงจุดที่พิมพ์ ประชาชนก็ควรได้รับรู้จุดสังเกตต่าง ๆ ที่เปลี่ยนแปลงไปด้วย
นายธวัชชัย กล่าวถึงกรณีการระบาดหลอกโอนเงินผ่านเครื่องเอทีเอ็มด้วยว่า ปัญหาคือประชาชนไม่ชอบอ่านหน้าจอเครื่อง แม้จะมีการขึ้นข้อความเตือนก่อนกดยืนยัน รวมทั้งคนไทยไม่ชอบติดตามข้อมูลข่าวสาร ทั้งที่ข้อมูลเรื่องนี้ออกมาจำนวนมาก เพราะเรื่องอย่างนี้ปรบมือข้างเดียวไม่ได้ ธนาคารพยายามให้ข้อมูลประชาชนอย่างต่อเนื่อง
อย่างไรก็ตามแนวคิดที่จะตัดสัญญาณโทรศัพท์หน้าเครื่องเอทีเอ็มนั้น คงทำไม่ได้ ติดเรื่องการลงทุน เพราะปัจจุบันเครื่องเอทีเอ็มทั่วประเทศมีกว่า 4 หมื่นเครื่อง